Comencen les obres en la rotonda de “Bétera Poble Coeter” que permetrà als veïns tindre una nova eixida des del carrer Romeral
01 de octubre de 2024

• Fins al moment, la rotonda de la CV336 comptava amb dos entrades, pel carrer Comte Berbedel i carrer Romeral, però amb una única eixida per Comte Berbedel.

• Aquestes obres les està duent a terme l'àrea de Carreteres de la Diputació de València després de la petició de l'Ajuntament per a millorar el trànsit en la zona.

A final d'any els veïns i veïnes de Bétera podran eixir del municipi a la CV336 també pel carrer Romeral gràcies a la remodelació de la rotonda “Bétera Poble Coeter”. Això ha sigut possible gràcies a la petició de l'Ajuntament de Bétera, a través de la regidoria de Mobilitat, a la Diputació de València perquè millorara el trànsit en la rotonda de “Bétera Poble Coeter” i la zona adjacent i en conseqüència, descongestionarà aquesta entrada i eixida del municipi que, fins al moment, comptava amb una única eixida.

“Una vegada més, la Diputació de València, amb el seu President, Vicent Mompó i la seua Vicepresidenta segona i diputada de Carreteres, Reme Mazzolari, ha demostrat estar al costat de l'administració local, sent l'Ajuntament dels Ajuntaments, pensant, així, en els veïns i veïnes de Bétera per a millorar les infraestructures viàries tan necessàries per a la vertebració del nostre territori” ha explicat l'Alcaldessa de Bétera, Elia Verdevío qui acompanyada per la regidora de Mobilitat, Gloria Campomanes i altres membres de l'Equip de Govern, han visitat les obres.

En l'actualitat, la rotonda de la CV336 comptava amb dos entrades, una pel carrer Comte Berbedel i l'altra pel carrer Romeral, no obstant això, únicament tenia una eixida per Comte Berbedel. Amb la renovació de la rotonda “Bétera Poble Coeter” els veïns i veïnes de Bétera es beneficiaran disposant de dos eixides, una pel carrer Comte Berbedel i una altra nova pel carrer Romeral.

Un avantatge que ha sigut elogiada per la regidora de Mobilitat “l'inici d'aquestes obres són una molt bona notícia per al nostre municipi. La fluïdesa del trànsit en el nucli urbà ens preocupa i oferir vies alternatives que milloren la circulació és un dels nostres objectius”.

Per a aquesta obra, en la qual la Diputació de València ha invertit un total de 114.730,13€, l'Ajuntament de Bétera ha adquirit el sòl necessari que ha cedit a la Diputació per a dur a terme aquesta remodelació viària.

En eixe sentit, s'està treballant ja en una actuació que consisteix en la incorporació d'un accés a la rotonda des del carrer Romeral, així com la remodelació de l'eixida des de la rotonda a la via de servei del carrer Comte Berbedel i al propi carrer Romeral. Així mateix, es reorganitzarà el trànsit per als vianants en l'àmbit d'actuació i les obres inclouran la repavimentació, millora del ferm i el canvi de la senyalització horitzontal i vertical en la zona.

Uns treballs que, tal com ha comentat Gloria Campomanes, “alleujaran l'accés a la CV336 oferint una circulació simultània d'entrada i eixida per a tots dos carrers”.